Staten hadde ikke lov til å fengsle en familie på Politiets utlendingsinternat på Trandum i 2014, mener lagmannsretten. Staten må også betale familien erstatning.
Selv om de tok en knusende seier over staten i Lagmannsretten, lever de under konstant press og under kummerlige forhold i Kabul.
– Dette er en grundig og klar dom, og vi håper staten godtar den, sier familiens advokat Mads Andenæs til Dagsavisen.
Andenæs er opptatt av det moralske, og lurer på hvordan det er mulig å sette barn i fengsel.
– Dette hadde aldri skjedd med norske barn, sier han.
I lagmannsretten har familien vitnet via Skype fra Kabul.
– Familien ble raskt integrert i Lillesand da de kom dit som flykninger i 2014, og hele lokalsamfunnet støttet opp. Da den eldste datteren vitnet, på Lillesand-dialekt, fortalte hun at hun synes det var så flaut å sitte i fengsel uten å ha gjort noe galt, at hun ikke ønsket besøk av venner, sier Andenæs.